Tomáš, Erik, poslanec NR SR (2021-10-21):
Dobre, tak sme sa práve dohodli, dobre, pán Kollár? Pán predseda, teraz sme sa v priamom prenose dohodli, ja túto podanú ruku prijímam, vy ste vo vláde, my v opozícii, samozrejme, viac nezmôžeme, pokiaľ nám tú ruku nepodáte. A musíte uznať aj vy, pán predseda, že 1,3 % je smiešnych. Nemôžme sa teraz tváriť, že dôchodcovská inflácia je taká a že my to budeme proste akceptovať. A práve kvôli tomu fungoval aj ten garančný mechanizmus, práve kvôli tomu. A môžme sa baviť aj o prenastavení dôchodcovskej inflácie, veľmi pokojne, ale nemôžme tých dôchodcov proste na budúci rok nechať tak v tejto situácii, to sa asi zhodneme všetci. Takže som rád, že pán predseda Kollár, a myslím to naozaj úprimne, potvrdil to, že možno nájdeme nejaké spoločné riešenie, pretože o to tu ide, o to tu ide. Bolo tu aj, nechcem ten trinásty dôchodok otvárať, lebo aj trinásty dôchodok je určitou pomocou, chápem, že je kríza a podobne, bolo teda sľúbených, že každý rok alebo na budúci rok by mohlo byť v celkovom objeme na ten trinásty dôchodok 100 mil. eur viac. V rozpočte to nie je, tak o to viac sa poďme baviť okrem nastavenia garančného mechanizmu aj o tom kompenzačnom príspevku, ktorý by dôchodcom určite pomohol. Neviem, chcem využiť ešte pri tejto príležitosti ten priestor na to, že neviem, čo sa deje s dôchodkovou reformou, pretože veľa sa o nej hovorilo, už bolo veľa konferencií zvolaných a práve sme aj preto čakali, že minister Krajniak už príde s tou dôchodkovou reformou, ktorá vlastne jej gro spočívalo v predložení zákona, no, alebo novely zákona o sociálnom poistení. A tam sme, pán predseda aj všetci, čo ma počúvate, čakali, že pán minister príde aj s tým garančným mechanizmom aj so všetkým. Preto to nebolo populistické. Ale už nemôžme čakať, lebo koniec roka sa blíži. A ja môžem k dôchodkovej reforme len povedať toľko, že ani nech ju nepredkladá podľa mňa, nie je dobrá. Proste nie je dobrá, je tam niekoľko vecí, ktoré zase tým dôchodcom aj budúcim dôchodcom poškodia. Zrušenie dôchodcovského stropu, respektíve pardon, stropu, dôchodkového stropu, toto nie je dobrá vec. Nie je dobrá vec, pretože ľudia budú odchádzať v neprimerane vysokom veku do dôchodku, niektorí už možno rovno z fabrík na cintoríny. A chcem všetkým povedať, že nie je to pravda, že si užijú rovnaké obdobie so svojimi rodinami jesene života, pretože tá, viete, tá dĺžka dožitia v zdraví je na Slovensku jedna z najhorších v Európskej únii a tí ľudia naozaj nebudú vládať, nebudú vládať pracovať a ešte viac sa zoderú. A individuálny dôchodkový strop nie je žiadnou náhradou. Bolo to sľúbených ľuďom a ľudia si mysleli, že stačí, že odpracujú 40 rokov a môžu ísť s plným nárokom na dôchodok do penzie, a nie je to pravda. Individuálny dôchodkový strop nie je ničím iným, len inou časťou alebo iným druhom predčasného dôchodku, pretože ak by sa ľudia preňho rozhodli, pre tých 40 rokov, a nemali v tom čase aktuálny dôchodkový vek, tak im budú dôchodky krátené. A ďalšia vec, tu by mali spozornieť aj mladší ľudia, budúce dôchodky budú krátené. Dámy a páni, ide sa upraviť vzorec výpočtu dôchodkov tak, že budúce dôchodky budú krátené. Teda budúci dôchodcovia budú pracovať rovnako dlho ako súčasní a za rovnakú sumu a budú mať nižšie dôchodky. Napríklad, keby sme si zobrali priemernú mzdu, ktorá v súčasnosti je aktuálne 1 133 eur, tak človek zarábajúci takúto sumu by dostával nižší dôchodok o 32 eur mesačne. Toto ideme prijať? Naozaj toto ideme presadiť? O rodičovskom bonuse sa už ani netreba baviť. Na jednej strane celkom fajn nápad a potom zistíme, že sa nedotkne pätiny dôchodcov, že to bude absolútne diskriminačné pre tých, ktorí nemajú deti alebo ktorí už majú deti na dôchodku, alebo majú zdravotne ťažko postihnuté deti, nehovoriac o tom, že to vytvorí dieru v rozpočte Sociálnej poisťovne minimálne pol miliardy eur ročne, 500 mil. eur ročne. To už sme mohli dať ten trinásty dôchodok radšej. A pokiaľ by sa ešte aj prijal návrh SaS z jej slávnej konferencie, že jednoducho dôchodok je možné vyplácať v jednom roku iba v 12 splátkach, tak definitívne zarežeme aj ten trinásty dôchodok. Takže chcem pri tejto príležitosti poprosiť, dôchodkovú reformu radšej ani v takejto podobe, prosím vás pekne, nepredkladajme, lebo naložíte na seba nielen súčasným dôchodcom, ale aj budúcim dôchodcom. Záver, chcem byť optimista a pozitívny. Opakujem, prijímam podanú ruku predsedu parlamentu Borisa Kollára, teda prijímame ju my v HLAS-e – sociálnej demokracii a dúfame, že k niečomu dospejeme. Ideálne by bolo, pán predseda, zajtra zahlasovať v prvom čítaní, pustiť túto novelu o sociálnom poistení do druhého kola, do druhého čítania a v rámci rozpravy v druhom čítaní sa môžeme baviť o všeličom. Bolo by to prvý prejav naozaj alebo symbol a signál toho, že v prípade dôchodcov, ak ide o dobrú vec, vie koalícia a opozícia spolupracovať. Ďakujem veľmi pekne.